Papersnake/gushiwen huggingface dataset:
送李汝臣同年谪官导江主簿
司马光（宋代）

得丧互循环，古今昧终始。
百岁落其间，仅与毫芒似。
所以达人落，身外不复纪。
愁来若乱丝，疏解当以理。
昔君关外来，籍籍声华起。
冯案一濡毫，万言俱落纸。
老生规其文，色若寒灰死。
阁笔不能下，敢有疵瑕指。
或时抵卿相，入门俱到屣。
阍夫迎受谒，不敢扬眸视。
解褐吏边州，长涂初进跬。
蛟龙得尺水，双骼方嶷嶷。
西羌负德泽，飞镝耸边鄙。
添兵十万余，斗粟无支拟。
州郡走符檄，纵横瓷鞭箠。
闾交浪愁苦，卒食半糠秕。
上官知君才，悉以储粮委。
开仓募平糴，至者车连轨。
严明束吏手，诱论提民耳。
留谷受金去，若与同侪市。
弦朔示云周，露积丘山比。
曾无转饷劳，坐饱防秋士。
幕府上其功，明诏深嘉美。
为僚登九寺，长人专百里。
聊和报动劬，未言穷任使。
何期逢怨雠，意外成疮痏。
刺骨舞文法，吹毛出瑕滓。
沮霜五月飞，惨烈伤兰芷。
鸾凤失椅梧，飘泊远荆枳。
圣朝方任能，大过尚收齿。
况於济时具，暂然遭底訾。
宁因青绳恶，遂取璠玙毁。
良工构明堂，必不遗札梓。
勉哉益自立，勿为穷衰止。
人和难豫期，神理无终否。
庸知今日忧，不为后日喜。
吾道诚无亏，壈坎安足耻。
闻山迤逦长，百剑连天倚。
萦纡结危栈，迥入云星里。
蜀国富嬉游，花繁春酒旨。
莫作吊原文，投之岷江水。
义合寺二首 其二
徐瑞（宋代）

枯根绊老石，槁叶填古径。四山悄无人，铿然一声磬。
次日薄暮偕诸伴集尔孚浮春涘得言字
郭之奇（明代）

晚追春色出东门，有约还过载酒园。兴入花前同不浅，杯从诗思与俱烦。

全消数局浮更永，赖有馀音止座喧。此际忙閒因底事，醉醒以外欲何言。
赴长洲县作
王禹偁（宋代）

移任长洲县，扁舟兴有余。
篷高时见月，棹稳不妨书。
雨碧芦枝亚，霜红蓼穗疏。
此行纡墨绶，不是为鲈鱼。
伯氏丧归有日遣立方祭奠
葛胜仲（宋代）

灵轜东下启铭旌，羁宦茕茕逗楚城。遣奠聊凭贻厥力，衔哀遥致友于情。

虎闱典教曾同遇，雁塔书名亦并荣。齿脱发稀吾老矣，可堪回首望前楹。
次韵董景先 其二
韩淲（宋代）

漠漠春从沙际归，野梅官柳杜陵知。风和弄影生香处，常记幽閒小醉时。
戏作呈用拙道人
明鼐（清代）

士龙笑疾未全瘥，搦管其如捧腹何。东浦出鱼西浦网，南山有腹北山罗。

能言久欲师鹦鹉，下气今将拜骆驼。谁劝吾兄买官去，隐君巧宦不争多。
永遇乐 其四 寄田髴渊孝廉
梁清标（清代）

大雅犹存，云间驰誉，君才无匹。屈宋衙官，凌颜轹谢，早擅生花笔。

何缘高卧，荒江寂寞，岁月闲中抛掷。忆当年、论文把臂，云树顿分南北。

茂陵病免，襄阳坐废，万事总堪浮白。鞭弭中原，卿当独秀，领袖词场客。

旗亭贳酒，梨园潦倒，佳句双鬟偏识。秋风里、莼鲈三泖，有人抱膝。
送明甫初筮十首
刘克庄（宋代）

宁游屋溪畔，勿傍盗泉边。
监竹不食笋，先贤样在前。
刑部白侍郎谢病长告改宾客分司以诗赠别
刘禹锡（唐代）

鼎食华轩到眼前，拂衣高谢岂徒然。
九霄路上辞朝客，四皓丛中作少年。
他日卧龙终得雨，今朝放鹤且冲天。
洛阳旧有衡茆在，亦拟抽身伴地仙。
满江红（寄寿宋子渊，宋生朝先余一日）
管鉴（宋代）

去岁兹辰，记称寿、曾陪燕席。明朝更、屈公扶醉，相过为客。间世生贤元自异，偶然先后欢连日。怅如今、五岭望三湘，云霄隔。

松鹤算，珪璋德。廊庙器，神仙格。想尊前仍唱，雪中晴色。去岁尝有词云：“要知他日调元手，看取今朝雪里松。”公上清都调鼎鼐，我归旧隐寻泉石。愿年年、东阁燕嘉宾，常相忆。
雪月争辉
倪亮采（清代）

漠漠遥空接远川，雪光月影画云烟。凝辉琪树争春夜，润魄冰云欲曙天。

佩玉仙郎姿奕奕，洗妆西子色娟娟。庭前鹤放浑无迹，江店迷离隐钓船。
偈颂二百零五首
释正觉（宋代）

一物长灵，十方普应。
骑声跨色，超眺越听。
浩浩也能纵能横，如如也能动能静。
参饱丛林个样人，取饭不问谁家甑。
佛云常乞是清规，一切食中斯正命。
四时般若
释法泰（宋代）

万木扶疏夏景长，园林梅杏嚼红香。
山前麦熟还知否，一一当机为举扬。
清江台
金君卿（宋代）

贡章湍险吁可惊，岸翻石走轰雷霆。
崩奔出{左章右贡}一千里，江势到此才渊渟。
道出仙府相照映，盘泊下饮苍龙精。
金沙洗淘洲屿出，红紫错杂围春城。
郡台峨空压万瓦，况值开霁宜高明。
老郎官冷压韁锁，亦有樽酒难独倾。
旋烹茗粥别官佐，明朝又作新昌行。
句
释洪英（宋代）

喜得狼烟息，弓弰壁上悬。
伏读秀野刘丈閒居十五咏谨次高韵率易拜呈伏乞痛加绳削是所愿望 其七 舫斋
朱熹（宋代）

扁舟容与小房栊，摇飏帘旌蜀锦红。两岸蒹葭秋色里，一川烟锦夕阳中。

不愁滟滪双蓬鬓，未怯江湖万里风。筑室水中聊尔尔，何须极浦望朱宫。
人生长有两般愁
邵雍（宋代）

人生长有两般愁，愁死愁生未易休。
或向利中穷力取，或于名上尽心求。
多思唯恐晚得手，未老已闻先白头。
我有何功居彼上，其间掉臂独无忧。
和赵郎中见戏二首（赵以徐妓不如东武诗中见
苏轼（宋代）

燕子人亡三百秋，卷帘那复似扬州。
西行未必能胜此，空唱崔徽上白楼。
我击藤床君唱歌，明年六十奈君何。
醉颠只要装风景，莫向人前自洗磨。
（赵每醉歌毕，辄曰明年六十矣。
）
题赵桐孙鸿爪集 其三
石中玉（清代）

掩卷忽不怿，为君拂素琴。荒村风雪夜，何处得知音。

烽火迁延久，家园感慨深。壁间一长剑，遥和作龙吟。
今日行二月十四日赋
刘崧（元代）

今日何日天气清，江干雨晴花柳明。清晨手持一杯酒，再拜有泪如何倾。

我不及庭前乌，朝夕返哺鸣呜呜。又不如坟上草，霜露结根永相保。

一从南郡飞旌旗，频年死徙伤流离。先畴荒弃稂莠集，故宅荡析风烟悲。

小时开口咏诗句，投果倾堂动诸父。岂知长大罹百凶，事绪茫如堕烟雾。

只今四十逾八年，有子孩痴方可怜。霜蓬渐入明镜里，菽水不到黄泉边。

我家一门联桂籍，四十年馀声赫奕。每惭末路向人低，独抱遗书竟奚适。

姆源之山高入云，钟岭亦有慈亲坟。清明欲近风雨恶，野鸟啼春安可闻。

大兄今年会昌去，季也雩阳更流寓。山斋此日倍相思，却恨从前少欢聚。

东家西家燕子飞，桃花乱落扑人衣。明朝何处寻芳去，肠断故园消息稀。
和春卿学士柳枝词五阕 其三
韩琦（宋代）

章街风晓起新眠，寒食轻阴未雨天。无限青丝拂游骑，一生芳意负金鞭。
闻杜鹃
饶节（宋代）

落月过山风露清，鸡声未作天欲明。杜鹃不管人残梦，南枝飞过北枝鸣。
双韭山房夜话示董生秉缊秉纯兄弟
全祖望（清代）

少而学道老无成，忽忽浮湛度我生。岂有朝簪还入梦，每于时事尚关情。

笑看双鬓知黄落，渴愿诸公奏治平。太白乍传临井纽，不禁中夜倚柴荆。
久过重阳菊英粲然即事十首
方回（元代）

有酒泛菊釂美酒，无酒嗅菊倚阑干。
时人谁会先生意，常把霜枝子细看。
和朱文卿见赠
吴芾（宋代）

簿书终日叹徒劳，俄喜相看有故交。
抱道尚稽怀印绶，安贫还故厌衡茅。
草庐谁识真龙卧，阿阁行看彩凤巢。
归去故妨深闭户，静听修竹晚风敲。
深溪铺中二绝，追路寄呈元将、仲显二使君
范成大（宋代）

祗有南风卷路尘，断无南客送车轮。
故人合在潇湘见，却向潇湘别故人。
观棋
郑侠（宋代）

三百六十路，通精此有门。
数奇藏日月，机发动乾坤。
对面知为敌，浑输却有翻。
诈贪常易丧，仁守乃长存。
只子如轻用，全功更莫论。
就令投险胜，宁抵被围奔。
纵得四方尽，宁同一腹尊。
傍观饶好看，当局奈嗔言。
惭愧中孚信，几危大壮藩。
坐观成败者，安得不惊魂。
寒拾赞
释智朋（宋代）

放下苕帚，对坐岩穴。眼看不亭，口说不歇。想得峨眉五台，无此一天明月。
秀公见喜饭僧二首 其二
郭祥正（宋代）

审观六入本来空，觉海迷波理亦同。满钵香粳聊共饱，此缘不落有为中。
再赋石翁石婆
杨万里（宋代）

石翁谁怒犹睥目，石婆多愁鬓先秃。
荒山野水四无人，二老对立今几春。
珠襦玉匣化为土，金鴈银凫亦飞去。
知是六朝何帝陵，摩挲碧藓俱无语。
浣溪沙（白纻衫子）
王千秋（宋代）

叠雪裁霜越纻匀。美人亲翦称腰身。暑天宁数越罗春。

两臂轻笼燕玉腻，一胸斜露塞酥温。不教香汗湿歌尘。
山中酒熟
李廷仪（明代）

松花酒熟菊花期，野老门开对石矶。便唤邻翁相对饮，一帘疏雨看霏霏。
又赠
吕本中（宋代）

日日住叠嶂，君能同此游。黑云才映日，白雨忽穿楼。

盗贼何时定，溪山且自幽。炎蒸不须厌，俄顷是新秋。
送王储詹事西游献兵书
卢仝（唐代）

美酒拨醅酌，杨花飞尽时。落日长安道，方寸无人知。

箧中制胜术，气雄屈指算。半醉千殷勤，仰天一长叹。

玉匣百炼剑，龟文又龙吼。抽赠王将军，勿使虚白首。
灞上感别
罗邺（唐代）

灞水何人不别离，无家南北倚空悲。

十年此路花时节，立马沾襟酒一卮。
画景
文洪（明代）

尺素山千顷，云多路更深。人行巢鹤磴，寺接挂猿林。

雨过朝添涧，霞生晚护岑。江南旧风景，时得画中寻。
久雨不果行乐偶书短篇自戏
强至（宋代）

年来穷山少见日，十日阴雨一日晴。
春色于人既无分，酒徒与我宜违盟。
林花及时亦自蕊，山鸟应节犹知鸣。
况复吾生异花鸟，何为对景如忘情。
冬夜 其三
江湜（清代）

负手苍茫绕室行，也知两大最无情。百千万变青镫在，四十五年白发生。

怨有呵天若云气，泪如到海作潮声。福安书至伤心极，尚望江南一日平。
九月廿五夜小雨成雪
徐瑞（宋代）

秋来多病怯新寒，香冷衣篝梦易残。夜半忽惊风雨恶，开门雪已满前山。
题清芬阁
长倩（宋代）

先生有古风，杳出尘外格。
犹如陵空鸿，矫矫奋六翮。
锵金中律吕，咏性甘糠覈。
苦调非孟酸，□适鄙韩窄。
逸韵肩曹刘，雄词卑甫白。
空遗茂陵稿，未前宣室席。
环宝岂终埋，简编缀陈迹。
予生诵风雅，嗜好真成癖。
盥手读终篇，喜同藏拱璧。
裔孙文昌郎，授受良珍惜。
小巫畏大匠，累句屡承索。
续貂愧非尾，成裘由聚腋。
皇华间白雪，杂唱纷缴绎。
意欲扬祖美满，不问玉与石。
长言拙称赞，徒慕郢中客。
少及兄真率会
楼钥（宋代）

昼锦坊中作真率，群从相过无俗物。
主人就树折杨梅，醉倒薰风凉拂拂。
小舟傍城登雉堞，坐看白鸟苍烟没。
须臾撑出洞天去，杰阁三层高突兀。
樽前赋诗贵神速，十分钝似辽天鹘。
从他银漏促残更，要见林閒红日出。
合江亭隔江望瑶林庄梅盛开，过江访之，马上
范成大（宋代）

何处春能早，疏篱限激湍。
竹间烟雪迥，马上晚香寒。
唤渡聊相觅，巡檐得细看。
极知微雨意，未许日烘残。
寄河阳王宣徽
欧阳修（宋代）

谁谓萧条颍水边，能令嘉客少留连。
肥鱼美酒偏宜老，明月清风不用钱。
况值湖园方首夏，正当樱笋似三川。
自知不及南都会，勉强犹须托短篇。
潮州赠刘大夫
曹勋（宋代）

山绕蒙庵十里阴，两翁逸驾每駸駸。
人随衡雁野云薄，梦绕鳄溪秋水深。
别后诗章清有思，向来游处剩关心。
何妨一笑云萝上，小约湖边特特寻。
赠秋蓬王相士
方回（元代）

人生兮若蓬，摇落兮秋风。
或南兮或北，忽西兮忽东。
□□兮潦水，高之兮太空。
天翔兮征鸿，地泄兮鸣蛬。
皆一气□所使兮，曾不由夫我躬。
焉得三万六千日，无尽无藏兮惟杯中。
夜闻雨声
陆游（宋代）

我似骑驴孟浩然，帽边随意领山川。
忽闻风雨掠窗外，便觉江湖在眼前。
路过邮亭知几处，身如估客不论年。
未妨剩拥寒衾卧，赢取孤吟入断编。
满江红 寿陈丈良臣
段克己（宋代）

有妫之后，国于陈、庆流苗裔。还世有、异人閒出，簪缨不替。

别派中分汾水右，英灵吸尽姑山气。看凤麟、来应太平期，为佳瑞。

都未展，经邦志。医与卜，浑馀事。把活人手段，此中聊试。

德义不孤朋友乐，田园粗了儿孙计。有鬓丝、禅榻老生涯，栖心地。
声声慢 题姜晓泉埙听秋仕女图
黄燮清（清代）

露滴松钗，烟苏石发，深深庭院良宵。有约吟秋，婵娟大小双乔。

妆楼乍过新雁，语西风、罗带凉飘。虚籁警，正蛩帘梦坠，麝炷心焦。

还问声来何处，恁无情偏感，似醉难销。人自工愁，非关梧叶芭蕉。

冰丝夜长慢理，借商音、闲谱离骚。幽思远，望青天、银汉影高。
夜忆吴江
薛季宣（宋代）

虹梁新霁倚东隅，还忆松江枕太虚。味比莼羹下盐豉，贤为菰菜忆鲈鱼。

清风帆幔输归客，落日蒹葭称晚渔。会带笭箵镇浮浪，扁舟斜挂一籧篨。
辛巳陈世崇来访说偈
释常竹坞（宋代）

一藏一切藏，错。
随隐随时隐。错。
霭霭春云，眼中金屑。
直饶并到帝王前，总是一团闲落索。
这落索，天将以夫子为木铎。
句 其四
郑域（宋代）

旅程一见错欢喜，彷佛吾乡茉莉花。
过南郊观赤秃儿舞铁杆枪歌
姚燮（清代）

九月西风金气辣，空场乱草带沙拔。左手障面右扪发，日暮郊沙意萧瑟。

风头一转雷鼓戛，银电光中落飞鹘。飞鹘落地不到地，翅若冰轮旋搰搰。

我生从未逢此奇，心待迟回目先刮。廿年读史誇贯通，谁料依然守昏瞎？

东吴短人称赤秃，十九从军充走卒。瘦躯三尺悍兀兀，铁杆枪持六尺八。

青带齐眉束黄帓，揎袖缠肱解宽褐。倒拖枪杆沙躄躠，眼揭城门向空阔。

臂如弯弓作横担，摩杆沈吟似嫌滑。忽复竖杆作杖扶，以杆较身半当頞。

观者当场静无聒，圜立如墙耸肩骨。钲角不鸣鼓不伐，势有千龙走砏汃。

人枪动静争一喝，弄铁为棉碎花攃。以枪抵风风逆奔，风劲无能犯毫末。

千人眉颤骇寒慄，白日照空竟飞雪。老翁扪喜心肝存，童子趋防耳根割。

猛然脱手愁中人，枪过人头去飘瞥。却于隔涧荒坟颠，倒卓摇摇类孤楔。

鬨场狂笑缨欲绝，舞者低腰自缠袜。我心远驰万里渤，从此沈阴有昭揭。

将军诚为国爱才，岂尔无名老埋阏？他年凯定告天子，上将麒麟署勋烈，尔返田园种葵葛。
寒食谩兴书所见二首 其二
吕诚（元代）

三月三日雨初晴，清旦梳头坐草亭。一陂草色为谁绿？千树柳条无赖青。

忧患未平心耿耿，衰迟那遣鬓星星。林鸠底事频呼妇，强聒春愁苦厌听。
诏赐御书稽古两字作口号示子弟
刘敞（宋代）

毛玠素屏非俗物，韩棱宝剑得龙渊。谟明敢与皋陶比，稽古虚参尧舜篇。
秋日登楼
朱淑真（宋代）

梧影萧疏弄晚晴，残蝉凄楚不堪听。楼高望极秋山去，溢眼重重叠叠青。
西园晚秋见寄
宋祁（宋代）

中园秋物晓，清玩日无穷。
暝篠深留翠，寒花浅作红。
鹤鸣残滴露，蜩咽已凉风。
谁伴调丝管，心知忆戴崇。
想归田园
白居易（唐代）

恋他朝市求何事，想取丘园乐此身。千首恶诗吟过日，

一壶好酒醉消春。归乡年亦非全老，罢郡家仍未苦贫。

快活不知如我者，人间能有几多人。
戏赠张五弟諲三首
王维（唐代）

吾弟东山时。
心尚一何远。
日高犹自卧。
钟动始能饭。
领上发未犹。
床头书不卷。
清川兴悠悠。
空林对偃蹇。
青苔石上净。
细草松下软。
窗外鸟声闲。
阶前虎心善。
徒然万象多。
澹尔太虚缅。
一知与物平。
自顾为人浅。
对君忽自得。
浮念不烦遣。
张弟五车书。
读书仍隐居。
染翰过草圣。
赋诗轻子虚。
闭门二室下。
隐居十年余。
宛是野人野（一作也）。
时从渔父渔（一作鱼）。
秋风自（一作日）萧索。
五柳高且疏。
望此去人世。
渡水向吾庐。
岁晏同携手。
只应君与予。
设［四↑且↓］守［繁体“才”去“纟”］兔。
垂钓伺游鳞。
此是安口腹。
非关慕隐沦。
吾生好清净（一作静）。
蔬食去情尘。
今子方豪荡。
思为鼎食人。
我家南山下。
动息自遗身。
入鸟不相乱。
见兽皆相亲。
云霞成伴侣。
虚白侍衣巾。
何事须夫子。
邀予谷口真。
题白沙驿壁
慕容彦逢（宋代）

未忍歌归去，行当献子虚。自嗟渥洼种，垂耳服盐车。
海棠花
刘子翚（宋代）

幽姿淑态弄春晴，梅借风流柳借轻。
初种直教围野水，半开长是近清明。
几经夜雨香犹在，染尽烟脂画不成。
诗老无心为题拂，至今惆怅似含情。
送赵良辅南游
程敏政（明代）

冬雨三日泥不乾，一夜朔风吹苦寒。壮游喜君正年少，何惧苦苦行路难。

城隅木叶已尽脱，晓钟满地催征鞍。丈夫出门即万里，对酒不用歌悲欢。

君之两姊各远适，三衢白下长眉攒。天淮去住忽相见，一笑顿使羁怀宽。

江南胜处亦可赏，吴山楚水多奇观。人生浪迹且行乐，长剑临风时一弹。

归来定是隔年事，三月春城花未残。白下之郎予季弟，烦君致语多加餐。

近来闻说已胜我，文辞笔下驱波澜。蹇予苦被尘鞅缚，十度见月空团团。

送君不尽远游兴，悔作东头供奉官。
颂古六首 其四 女子出定。
释元静（宋代）

怀藏日月，八面玲珑。袖里金锤，鲜血通红。香风拂拂，华雨濛濛。

兵随印转处，万里长虹。将逐符行时，些子神通。
故园
马鸣萧（清代）

将诗寻古意，呼酒散幽情。日逐黄尘远，风吹绿水明。

地偏堪独坐，人老慎多营。好在故园里，行耽野鸟声。
华清宫
罗隐（唐代）

楼殿层层佳气多，开元时节好笙歌。

也知道德胜尧舜，争奈杨妃解笑何。
代陈公实上通守王刚父四首
姜特立（宋代）

戍解淮山月，波平瀚海秋。
主忧销北顾，宾宴接南楼。
自愧成村叟，无因接胜流。
铃斋听客雁，应念稻粱谋。
元日次韵绍之
韩淲（宋代）

相从湖海逢元日，且与清吟作好春。病起喜能閒散步，客中翻得静怡神。

寒侵是处梅枝晚，雪洗四边山色真。信道吾生有馀味，一瓢归去久甘贫。
居闲
俞桂（宋代）

富贵人所愿，贫贱不堪忧。自有兰蕙清，非比萧艾羞。

功名如露草，飘瓦若虚舟。千载傥相遇，皋夔及伊周。

苟使穷未达，一壑营一丘。出处谨吾节，斯心已细筹。
师文莫君以仆治东园甚力官满且去为赋诗以道
毛滂（宋代）

小桃繁杏何须论，只要池边竹半林。
不养凫鹥怜渌净，苦留风月伴清深。
后人来荫十围木，故老看移一亩阴。
分付庭梅管春色，长官情味此花心。
双溪亭
彭德远（宋代）

雨过画桥跨蝃蝀，月明玉塔卧晴澜。
景全堪作吾乡冠，还有沈碑客未看。
鹤叹
苏轼（宋代）

园中有鹤驯可呼，我欲呼之立坐隅。
鹤有难色侧睨予，岂欲臆对如鵩乎。
我生如寄良畸孤，三尺长胫阁瘦躯。
俯啄少许便有余，何至以身为子娱。
驱之上堂立斯须，投以饼饵视若无。
戛然长鸣乃下趋，难进易退我不如。
江月图
崔鶠（宋代）

冥冥一叶轻，不知水与天。
独於颢气中，仰见素壁图。
超然狂道颢，起视清夜阑。
自拈白玉笛，吹此江月寒。
想当万籁息，逸响流空烟。
我从江海来，形留意先还。
何当买鱼篷，追此水墨仙。
新凉书怀
陆游（宋代）

乌帽围宽带眼移，闭门惯忍日长饥。
文章虽媿声名误，志节宁随血气衰？天地无私非困我，圣贤可学有余师。
短檠正叹经时别，凉入郊墟喜可知。
满庭芳 其三
沈瀛（宋代）

裘带功名，裤襦歌颂，世间谁似公贤。去年江上，谈笑息狼烟。

多少宜民事了，芹宫内、华屋修椽。邦人爱，频频借寇，飞诏下甘泉。

开筵。春昼永，朱颜相对，三凤齐肩。正鸾鸣丹桂，凤映红莲。

人道名驹千里，他年事、能继青毡。休辞醉，三槐影里，岁岁捧金船。
东湖北崦人家
释文珦（宋代）

柴门映石楠，茅屋似僧庵。蚕候家人熟，耕时父老谙。

设罝当兔径，添竹护鱼潭。赛雨鸣箫鼓，迎神向水南。
句
释清晤（宋代）

鸟归花影动，鱼触浪痕圆。
松
王士禧（清代）

老干化虬龙，赏心惟胜友。年来须鬓斑，宜伴支离叟。
焦山五鼓起候新月
王世贞（明代）

焦山月出垂五更，呼樽起酌逸兴生。一星两星傲曙色，千树万树争涛声。

偶从缺云见铁瓮，几欲腾空凌玉京。人间好景不易再，况乃别思催纵横。
题演法观
王洋（宋代）

国虽褊小亦封除，疏奉仙灵意气馀。
犹有黄冠说前日，开元曾是天下书。
赴山阳
李俊民（金朝）

立马西风不忍行，往回只是片时程。一年又作半年客，百里有时千里情。

落日寒林山下路，淡烟疏竹水边城。愿君把酒休惆怅，四海由来皆弟兄。
次酬胡编校赋竹屋
刘黻（宋代）

一屋中含万象光，掩关独坐类龟藏。
梧桐弄月思康节，枫柞吟龟忆履常。
晤到中年心更懒，人从多难识应长。
几回梦觉南窗下，闻得邻家煮稻香。
贺明朝·忆昔花间初识面
欧阳炯（五代）

忆昔花间初识面，红袖半遮，妆脸轻转。石榴裙带，故将纤纤玉指偷捻，双凤金线。
碧梧桐锁深深院，谁料得两情，何日教缱绻？羡春来双燕，飞到玉楼，朝暮相见。
春晚书怀
吴融（唐代）

落尽红芳春意阑，绿芜空锁辟疆园。嫦娥断影霜轮冷，

帝子无踪泪竹繁。未达东邻还绝想，不劳南浦更销魂。

晚来虽共残莺约，争奈风凄又雨昏。
短歌寄厉三叶十八七章 其五
姚燮（清代）

伐桐作琴瑟，絙以朱丝弦。高山流水续续弹，路人闻者多不欢。

路人岂无耳，路人亦解音。秦筝赵筑溺凡响，安能谅我区区心？
唐虞门。唐尧
周昙（唐代）

祅氛不起瑞烟轻，端拱垂衣日月明。

传事四方无外役，茅茨深处土阶平。
和北吴歌 其二
范景文（明代）

龙潭月冷澹无波，自昔瀛州带九河。北望燕京南接赵，土人犹说古悲歌。
舍弟占归草堂检校聊示此诗
杜甫（唐代）

久客应吾道，相随独尔来。孰知江路近，频为草堂回。

鹅鸭宜长数，柴荆莫浪开。东林竹影薄，腊月更须栽。
颂一百则
释重顯（宋代）

白云影里笑呵呵，两手持来付与他。
若是金毛师子子，三千里外见淆讹。
游麻姑山仙都观
洪炎（宋代）

浥露出南郭，遵涂眄西岭。幽寻不惮远，陟巘造殊境。

悬瀑泻天不，高斋跨参井。麻姑固神人，上下凌倒景。

逸驾不容追，遗踪抟尘影。仙坛独岿然，藓蚀此山顶。

古屋鸣鸺鹠，污池浴蛙黾。葛颜有异闻，源委邈难省。

空馀丰碑字，欻若猊骥骋。永言赏心遇，所乐尘务屏。

濯缨欲师孔，斲鼻还思郢。安得斯人徒，置论挈裘领。

圣真岂远而，炯炯金在矿。九渊孕明月，七返閟神鼎。

至道如可求，汲深愿修绠。
笋蕨
洪咨夔（宋代）

小儿握固骨何弱，稚子着绷肌尚寒。
岂不爱渠风味好，只应催我鬓毛残。
送周国瑞总戎守镇西夏
朱诚泳（明代）

金敕初颁五凤楼，便催铁钺镇边州。北来已破羌人胆，西顾宁烦圣主忧。

千里旌旗山月晓，一声鼓角塞云秋。酬功他日铭彝鼎，定列麒麟阁上头。
得廖非子书赋答却寄
张家珍（明代）

去年送君黄木湾，今年书来在燕山。灞陵古道凭谁醉，易水秋风老客颜。

故国白云情嘿嘿，旧宫禾黍泪潸潸。罗浮夜夜遥相忆，绝壁飞泉忍独攀。
溪西
刘克庄（宋代）

暮止溪西宿，喧呼聒四邻。
满村无别姓，比屋喜生人。
解榻勤为黍，烘衣许觅薪。
客房惟有月，偏照不眠身。
杨柳
元好问（金朝）

杨柳青青沟水流，莺儿调舌弄娇柔。
桃花记得题诗客，斜倚春风笑不休。
峡山遇雨
李复（宋代）

侵晓登楚山，山峻苦艰陟。
半山忽阴晦，举手不可识。
跻攀穿云过，赫然见日出。
俯视云气中，汹涌浩无极。
滉瀁雪海翻，兀硉寒冰立。
蛟龙见或没，鬐鬣火旆赤。
风雷恣訇磕，万车无辙迹。
神君互麾诃，众怪争跳踯。
变异从何来，万熊不可测。
峰顶日晴明，下方惊雨急。
倏尔寂无声，昏翳豁开释。
返照光景新，岩岫翠欲滴。
瀑泉缟带垂，稻塍清流溢。
高路静无泥，牵挽望前驿。
世俗信耳目，天地度以臆。
安知视听外，奇骇可穷索。
孰知沧溟宽，但见蹄涔窄。
兹事非传闻，吾行所自觌。
偈一百二十首 其八十八
释怀深（宋代）

五叶花敷大地春，泥牛鞭起著精神。好将一苇堂前曲，举向东州路上人。
幽居五首 其一
陆游（宋代）

穷老苦畏事，雅意在丘壑。结茆镜湖上，卒岁安寂寞。

有门常懒开，壁间挂双屩。犹恨未远人，静夜闻城角。
上元侍宴
苏轼（宋代）

淡月疏星绕建章，仙风吹下御炉香。
侍臣鹄立通明殿，一朵红云捧玉皇。
一翦梅（忆别）
李石（宋代）

红映阑干绿映阶。闲闷闲愁，独自徘徊。天涯消息几时归，别后无书有梦来。

后院棠梨昨夜开。雨急风忙次第催。罗衣消瘦却春寒，莫管红英，一任苍苔。
览资政富公新诗
韩琦（宋代）

贤辅于朝廷，中外唯所用。中则翊万枢，天业日以重。

外则泰一方，君治亦云共。公今得淮康，大厦辍隆栋。

惠政聊一施，万室绝愁痛。狱讼不复烦，甘脆诚足奉。

优游为文章，六义本规讽。长篇灿臣轴，邮驿邈见送。

发函捧琼瑰，再拜喜吟诵。高调既古雅，奇格复豪纵。

钧天张广乐，累夕骇谷梦。宛马历夷途，万里不可控。

李杜若复生，屈伏事非恐。况夫浅浅流，固莫测源洞。

何时衮衣归，瞻望慰民众。事业追夔龙，风烈陋姚宋。

曰赓元首歌，间助薰琴弄。太平告成功，郊庙形嘉颂。

九奏人神和，舞兽而仪凤。休闻狼跋诗，万世发长恸。
题四止庵
艾性夫（元代）

团团青枫阴，绰绰万间屋。
下有避俗翁，扫石叠两足。
送会侍者开应庵塔铭
释咸杰（宋代）

三十余年沙魇，一十五处脱空。
欲彰从前家丑，何妨刻石流通。
别离词
艾性夫（元代）

渡江桃叶郎莫歌，巴西竹枝愁更多。
黄尘百丈水花黑，把酒劝郎无渡河。
沁园春（己未初度）
李曾伯（宋代）

六十衰翁，更加二龄，此何等时。不退寻岩壑，相安耕钓，重来岭峤，犹事驱驰。绝类文渊，当年矍铄，上马据鞍奚所为。偏怜处，是难堪潦雾，水际鸢飞。

云台铜柱空题。奈床下伊人心素疑。自古来如此，只须付酒，风光纵好，勿复言时。莼菜美时，桂花香里，所愿少须臾乐之。西风外，喜羽书夜静，即是归期。
送王永二首（一作合溪送王永归东郭）
刘商（唐代）

君去春山谁共游，鸟啼花落水空流。

如今送别临溪水，他日相空来水头。

绵衣似热夹衣寒，时景虽和春已阑。

诚知暂别那惆怅，明日藤花独自看。
芗林五十咏·桃李蹊
杨万里（宋代）

白雪堆穠李，红蓝染靓桃。
晨妆须蚕看，莫待日华高。
喝火令
顾太清（清代）

己亥惊蛰后一日，雪中访云林，归途雪已深矣。遂拈小词，书于灯下。

久别情尤热，交深语更繁。故人留我饮芳樽。已到鸦栖时候，窗影渐黄昏。
拂面东风冷，漫天春雪翻。醉归不怕闭城门。一路琼瑶，一路没车痕。一路远山近树，妆点玉乾坤。
常春
范成大（宋代）

染根得灵药，无时不春风。
倚阑与挂壁，相伴岁寒中。
扇子诗
李石（宋代）

叶叶深云湛碧，花花晴日摇红。
当是身薰成种，不干秋水香风。
超然携泉侍者来建康狱慰余甚喜作此
释德洪（宋代）

堂堂福德相，凛凛龙泉威。天神护戒足，山鸟曾巢衣。

弥天并舆载，清凉七帝师。其徒今日荣，渠心终笑之。

一钵游人间，不言行四时。胡为肯至此，惊定心愈疑。

乃知明月净，曾不憎污池。异哉月旁星，随逐相因依。

群囚手加额，雀息瞻梵仪。吾亦失沉痾，一笑欢解颐。
醉翁操
吴藻（清代）

斜廊。深房。闲窗。剪金釭。昏黄。微风暗吹罗衣裳。木樨天气花香。

莲漏凉。二十五声长。薄酒醒可怜晚妆。

昔年听雨，秋为愁乡。昔年对月，箫谱新腔旧腔。怨雨声兮床床。

敢月华兮茫茫。今年十度霜。挑灯重思量。小令断人肠。

素笺淡墨三两行。
闻韩侯至
刘子翚（宋代）

今代淮阴将，宣威瘴海东。
夜营兵气黑，寒啧战声雄。
有冠常亲讨，无官可赏功。
屹然沈鸷貌，识汝未侯中。
满江红 归自湖南题富春馆
黄子行（宋代）

津鼓匆匆，犹记得、故人相送。春江上、鸟啼花影，马嘶香鞚。

情逐阳关金缕断，泪和杨柳春丝重。算别来、几度月明时，相思梦。

山万叠，愁眉耸。春一点，归心动。问风俦月侣，有谁游从。

百里家山明日到，一尊芳酒今宵共。任楼头、吹尽五更风，梅花弄。
不眠
赵汝鐩（宋代）

刺齿搜新句，濡毫写短笺。
读来疏脱少，欢喜不成眠。
天末怀李白
杜甫（唐代）

凉风起天末，君子意如何。
鸿雁几时到，江湖秋水多。
文章憎命达，魑魅喜人过。
应共冤魂语，投诗赠汨罗。
湖湘路中见梅花寄子开 其一
彭汝砺（宋代）

追诵寒梅佳句新，东郊平昔与迎春。今时独赋云岩路，目断蓬莱高阁人。
赠夏宗禹
真德秀（宋代）

虎头自合取侯封，好为明时立隽功。
做了玉关班定远，却陪芝岭夏黄公。
和祝圣予送行韵
王炎（宋代）

少年困裋褐，妄意取圭组。
徒为出岫云，不作润物雨。
三年葭苇丛，凫舄堕江浒。
忧患鬓先凋，惊呼髀空抚。
过期释重负，揆日趋在所。
投簪诚未能，束担亦良苦。
汉庭士冀北，不可一二数。
顾我最平凡，辱君误推许。
皇明照百工，天高日亭午。
海岳虽兼受，涓埃谅无补。
汲汲为身谋，人生几寒暑。
轩冕既傥来，金璧又难贮。
试看辕下驹，何如黄鹄举。
莫待婚嫁了，径为松菊主。
大隐在城市，高人恋衡宇。
相期数过从，从绠同汲古。
江行怀古 其一
裘曰修（清代）

清诗成漫兴，浊酒得孤斟。芳草自朝暮，浮云无古今。

江山供野眺，风雨入长吟。南国经过地，劳劳客子心。
貍首诗
佚名（先秦）

曾孙侯氏。
四正具举。

大夫君子。
凡以庶士。

小大莫处。
御于君所。

以燕以射。
则燕则誉。
玉漏迟（自寿）
吴季子（宋代）

青衫华发，对风霜、倚遍危楼孤啸。恶浪平波，看尽世间多少。忘却金闺故步，都付与、野花啼鸟。只自笑。悠悠心事，无人知道。

扰扰世路红尘，看销尽英雄，青山亦老。宇宙无穷，事业到头谁了。高楼一声书角，把千古、梦中吹觉。天欲晓。起看蕊梅春小。
别长沙驿渡
邓深（宋代）

别去六年久，重来四日留。
笋舆离古驿，荻岸即方舟。
云淡楚天阔，风高湘水秋。
洞庭知不远，乘兴欲盟鸥。
风入松 秋夜
范姝（清代）

金风析析绕窗前。梧叶舞翩跹。空阶蛩语无休歇，不由人、无限凄然。

天上月明如洗，桂枝影堕疏檐。砧残漏永如年，宝鼎喷馀烟。

琵琶冷落无心拨，为闲愁、常锁眉尖。这苦向人难诉，还来题上花笺。
垂丝钓·鬓蝉似羽
陈允平（宋代）

鬓蝉似羽。轻纨低映娇妩。凭阑看花，仰蜂粘絮。春未许。宝筝闲看柱。东风暮。武陵溪上路。娉婷婀娜。刘郎依约曾遇。鸳俦凤侣。重记相逢处。云隔阳台雨。花解语。旧梦还记否。
寄大兄
冯畹（清代）

离怀渺渺一缄书，寄向春风且任渠。何限洮河东去水，此中无处著双鱼。
村女
陆游（宋代）

白襦女儿系青裙，东家西家世通婚。
采桑饷饭无百步，至老何曾识别村！
次韵昌甫所赋癞可瘦权且言去岁到白鹿洞 其一
韩淲（宋代）

踏雪寻僧已是诗，更将书册试同披。名高直隐江西社，五字非君熟和斯。
【仙吕】春从天上来
王伯成（元代）

闺怨
巡官算我，道我命运乖，教奴镇日无精彩。为想佳期不敢傍妆台，又恐怕爹娘做猜，把容颜只恁改。漏永更长，不由人泪满腮。他情是歹，咱心且捱，终须也要还满了相思债。
游东山寺赠尉东冈
岑安卿（元代）

东山景物吾州稀，莲宫璀璨浮春辉。过湖人骑白雪马，待客僧立青苔矶。

花边举杯酒一斗，石上解衣松十围。最爱东冈老禅伯，夜窗为我谈玄机。
罗修撰宠示龙兴老碑刻
李纲（宋代）

龙兴道与右文亲，眼照沙阳肯许人。师唱宗风非鼓笛，公谈实相托冠巾。

已曾见了何须再，特地拈来却未真。公案分明在碑刻，不烦师子更频呻。
北行留别
杨凌（唐代）

日日山川烽火频，山河重起旧烟尘。

一生孤负龙泉剑，羞把诗书问故人。
绍兴二十八年祀圜丘
学士院（宋代）

帝顾明德，监于克诚。
齐牙条濯，式示洁清。
郊丘合祛，享意感通。
贶施鼎来，受福无穷。
颂
大义（唐代）

直下识玄旨，罗纹结角是。不识玄旨人，徒劳逐所示。

䲺䲺鸟，守空池，鱼从脚下过，䲺䲺总不知。
湖南使还，留辞辛大夫
刘长卿（唐代）

王师劳近甸，兵食仰诸侯。天子无南顾，元勋在上游。

大才生间无，盛业拯横流。风景随摇笔，山川入运筹。

羽觞交饯席，旄节对归舟。莺识春深恨，猿知日去愁。

别离花寂寂，南北水悠悠。唯有家兼国，终身共所忧。
湖上晚归
林逋（宋代）

卧枕船舷归思清，望中浑恐是蓬瀛。
桥横水木已秋色，赤倚云蓬正晚晴。
翠羽湿飞如见避，红蕖香嫋似相迎。
依稀渐近诛茅地，鸡犬林萝隐隐声。
初食荔枝四绝句 其四
李纲（宋代）

南海何年贡荔枝，知音千古有杨妃。华清赐浴娇无力，一骑红尘初到时。
闲居寄沈伯和博士（时伯和将之京应贡举）
归子慕（明代）

蹇劣仍负疴，分定无越想。
柴门槿叶疏，卧看人来往。
江南寒信迟，十月气和朗。
一夜好雨过，阶前菜甲长。
念我远行人，中心怅养养。
盘餐有余滋，高驾何时枉。
自君之出矣八首 其六
刘琏（唐代）

自君之出矣，蝉鬓枯可燎。思君如流萤，持明徒自照。
再至淮南
曹彦约（宋代）

湓浦经从后，淮壖欲到时。
江山春自改，风雨日相随。
泥滑禽犹诉，崖悬马欲疑。
解鞍聊间息，造物本无私。
闻雁杂咏 其四 雨夜闻雁
成鹫（清代）

高虹收宿雨，宾鸟下斜阳。振羽云犹湿，求声兴转长。

风轻常近影，天迥易成行。相唤芦中去，伊人水一方。
点绛唇（书事）
刘天迪（宋代）

一笑相逢，依稀似是桃根旧。娇波频溜。悄可灵犀透。

扶过危桥，轻引纤纤手。频回首。何时还又。微月黄昏后。
阮郎归（远德殿作和赵志忠）
赵眘（宋代）

留连春意晚花稠。云疏雨未收。新荷池面叶齐抽。凉天醉碧楼。能达理，有何愁。心宽万事休。人生还似水中沤。金樽尽更酬。
送裴御史赴湖南
李频（唐代）

关门鸟道中，飞传复乘骢。暮雪离秦甸，春云入楚宫。

平芜天共阔，积水地多空。使府悬帆去，能消几日风。
雨后对月
释永颐（宋代）

清夜不复寐，萧然据胡休。
对此九天上，阴魄含虚光，
光飞激洞户，彩莹棲云塘。
芙蓉杂羽盖，暗水流瑶芳。
景异沈昔梦，心定闻空香。
不知孤寂身，尚此山水乡。
次韵赵宾暘见寄长句
方回（元代）

百忧攻心成白首，不少自宽死已久。
我初作郡犹未贫，□□比□□□□。
六月二十一日早行十六首 其十四
吴芾（宋代）

谩来水上结危亭，更凭栏干听水声。洗得肺肝清似水，莫言亭下水无情。
正月七夜饮节之廨舍
孔平仲（宋代）

草草杯盘具，喧喧笑语亲。浩歌回白雪，醉眼失青春。

梨栗无遗颗，肴馐屡乞邻。颓然极乐际，心迹两俱泯。
云林书屋为萧深州赋
金幼孜（明代）

一径深深长绿阴，云山高下树幽森。闭门尽日无人到，时有书声出远林。
怀梅水村十绝用张小山韵
赵必象（宋代）

十年骑鹤梦悠悠，天地无情白发愁。
归到咸阳还似客，几回肠断望并州。
汴河
黄庶（宋代）

汴都峨峨在平地，宋恃其德为金汤。
先帝始初有深意，不使子孙生怠荒。
万艘北来食京师，汴水遂作东南吭。
甲兵百万以为命，千里天下之腑肠。
人心爱惜此流水，不啻布帛与稻粱。
汉唐关中数百年，木牛可以腐太仓。
舟楫利今百于古，奈何益见府库疮。
天心正欲医造化，人间岂无针石良。
窟穴但去钱谷蠹，此水何必求桑羊。
濮安懿王夫人挽词二首
王珪（宋代）

晓望青嵩道，仙云满画轮。
黄龙盘吉仗，翠凤绕哀珉。
千古徽音在，三川王气新。
寂寥余故垅，瑶草又逢春。
出长夏门：{初望龙门}
张耒（宋代）

出郭心已清，青山忽相对。
游人傍流水，俯迎秀色内。
谁张苍玉屏，中断神斧快。
清伊泻其间，银汉曳天派。
参差楼观出，杳霭林麓邃。
岩声答远响，水影弄空翠。
同游得君子，兴与烟霞会。
选胜虽自兹，高怀已尘外。
庄于经解官作二诗道别有江湖蓑笠之句次其韵兼叙离索 其二
沈与求（宋代）

自许论交绝比周，向来倾盖喜同流。俗间久矣无青白，客里终然有去留。

能事要须槃礴裸，廋词何必畔牢愁。看君跃马章台道，肯为沧波梦棹讴。
春闺怨
李频（唐代）

红妆女儿灯下羞，画眉夫婿陇西头。

自怨愁容长照镜，悔教征戍觅封侯。
寄扶晨于鼎文冶兄弟
屈大均（明代）

一片成黄海，黄山信有无。汤池在烟雾，石笋似菰蒲。

峰好人相让，松多汝不孤。平生怀小华，可得上天都。
拟寒山拾得二十首
王安石（宋代）

风吹瓦堕屋，正打破我头。
瓦亦自破碎，岂但我血流。
我终不嗔渠，此瓦不自由。
众生造众恶，亦有一机抽。
渠不知此机，故自认愆尤。
此但可哀怜，劝令真正修。
岂可自迷闷，与渠作冤雠。
阇提花
郑域（宋代）

此花移种自招提，借佛为名识者希。优钵曼陀果何似，并参香争问因依。
题米芾山水
赵文（宋代）

远山浓淡几无影，远树高低略带行。
不是模糊并纸败，无人知是米元章。
狄韶州煮蔓菁芦菔羹
苏轼（宋代）

我昔在田间，寒疱有珍烹。
常支折脚鼎，自煮花蔓菁。
中年失此味，想像如隔生。
谁知南岳老，解作东坡羹。
中有芦菔根，尚含晓露清。
勿语贵公子，従渠醉膻腥。
竹 其三
郑獬（宋代）

鸾节朝元昨日归，玲珑玉佩解云衣。几多碧玉凤凰尾，斗向秋烟不肯飞。
天宁潜老以山中春莫三诗投鸿庆尚书末章见及次韵答之 其三
程俱（宋代）

踉跄鹤阿师，遮眼寄经籍。苦吟思岛可，达观泯儒墨。

高轩时一过，解带有馀适。颓然后车人，大瓠号五石。
上册宝十三首
真宗（宋代）

［大吕角二奏］吉蠲惟时，礼备既备。
奉璋峨峨，群公在位。
神之格思，永锡尔类。
展彼令德，于焉来暨。
句
吴师道（元代）

三月云愁百里阴，太湖浪激三州白。浙江亭远乱帆飞，西兴渡州千花湿。

千年绝艺洪谷子，身在太行秋色里。万里云飞木落时，遥写栏干半空起。

小槽新压真珠滴，擎向碧桃花下吸。惟馀赤日并光辉，未许妖姬比颜色。

长天孤鸟没，落日大江深。水夹徐邳去，河兼汴泗来。

一扫苛秦法，重恢大汉风。飞云浮画栋，旭日丽高牙。

悬空飞万瀑，拔地立千峰。落花萦剑佩，高柳映帆樯。
题白沙翠竹江村九首 其二 香叶山堂
吴敬梓（清代）

文杏花叶香，古柏虬龙附。俯仰难自如，移亭应就树。
感皇恩·万乘靴袍御紫宸
张先（宋代）

万乘靴袍御紫宸。挥豪敷丽藻，尽经纶。第名天陛首平津。东堂桂，重占一枝春。殊观耸簪绅。蓬山仙话重，霈恩新。暂时趋府冠谈宾。十年外，身是凤池人。
记王忠肃公翱三事
崔铣（明代）

公一女，嫁为畿辅某官某妻。公夫人甚爱女，每迎女，婿固不遣，恚而语女曰：“而翁长铨，迁我京职，则汝朝夕侍母；且迁我如振落叶耳，而固吝者何？”女寄言于母。夫人一夕置酒，跪白公。公大怒，取案上器击伤夫人，出，驾而宿于朝房，旬乃还第。婿竟不调。

公为都御使，与太监某守辽东。某亦守法，与公甚相得也。后公改两广，太监泣别，赠大珠四枚。公固辞。太监泣曰：“是非贿得之。昔先皇颁僧保所货西洋珠于侍臣，某得八焉，今以半别公，公固知某不贪也。”公受珠，内所著披袄中，纫之。后还朝，求太监后，得二从子。公劳之曰：“若翁廉，若辈得无苦贫乎？”皆曰：“然。”公曰：“如有营，予佐尔贾。”二子心计，公无从办，特示故人意耳。皆阳应曰：“诺。”公屡促之，必如约。乃伪为屋券，列贾五百金，告公。公拆袄，出珠授之，封识宛然。
梁都运斗南新居落成
张本（明代）

购材燕市中，作室何翘翘。老手为拮据，百日不敢骄。

室成仅容膝，勃溪益无聊。云胡写予怀，惟是风雨宵。

先生名大夫，黼衣华四朝。枫堂接桂室，燕处俱逍遥。

新筑诚琐兮，贫饮称一瓢。居之不自陋，无乃壮志消。

孰知君子心，一念恒万朝。滔滔宁我盈，凛凛不我凋。

处乐及处约，所以长嚣嚣。里社来落成，贱子亦见招。

槃餐无兼味，至乐等闻韶。我独何人斯，永惟德音昭。

日居及月诸，维此心摇摇。
养贤
王令（宋代）

万钟岂不多，财得孟子辞。千乘友子思，犹曰须我师。

古贤不易养，养贤则已而。今贤养自易，无于古加疑。
品令·雪花飞堕
佚名（宋代）

雪花飞堕。有人报、江南意。博山炉畔，砚屏风里，铜盘寒水。赋得炉香，疏淡数枝相倚。绛肤黄蕊。另一种、高标致。笛中芳信，岭头春色，不传紫红。寂寞闲亭，月下夜阑影碎。
逍遥咏
宋太宗（宋代）

无为道大入幽玄，几许风光慕昔贤。
对境尽同闲见识，忙中皆是急相煎。
配匹直须宽雅淡，会有逢时不偶然。
修炼但教坚志气，参详稳審更周旋。
金陵杂兴二百首 其一八四
苏泂（宋代）

高资冢上五楼穹，先祖曾经相哲宗。乱后伤心馀石马，小孙来补万株松。
端午内中帖子词·皇帝阁
王珪（宋代）

御醑璩杯白，仙风羽扇清。
灵符不须进，汉垒已销兵。
颂一百则
释重顯（宋代）

曾骑铁马入重城，敕下传闻六国清。
犹握金鞭问归容，夜深谁共御街行。
依韵和邵太子文兄八月总章朝归长句
晁说之（宋代）

东皇受籙增嘉运，晓坐明堂夜拜章。
玉烛千年承瑞露，金龙万国镇青霜。
风来紫极箫声静，人在丹台佩影凉。
与子飘零逢盛旦，独无藻思颂瑶光。
巧节
汪梦斗（宋代）

新凉溯晚风，一笑偶相同。有景如荒野，无云障太空。

涓涓渠水绿，树树蓼花红。星会俄已过，风光叹转蓬。
书怀
罗隐（唐代）

钓船抛却异乡来，拟向何门用不才。

日晚独登楼上望，马蹄车辙满尘埃。
食晚
陆游（宋代）

日高得米唤儿舂，苦雨园蔬久阙供。
省事家风君看取，半饥半饱过残冬。
我身
白居易（唐代）

我身何所似，似彼孤生蓬。秋霜剪根断，浩浩随长风。

昔游秦雍间，今落巴蛮中。昔为意气郎，今作寂寥翁。

外貌虽寂寞，中怀颇冲融。赋命有厚薄，委心任穷通。

通当为大鹏，举翅摩苍穹。穷则为鹪鹩，一枝足自容。

苟知此道者，身穷心不穷。
转应曲 其二
朱祖谋（清代）

春柳。春柳。昔日青青在否。东风临路千丝。轻薄看人别离。离别。

离别。铅泪单衣时节。
野居偶作
贯休（唐代）

高淡清虚即是家，何须须占好烟霞。
无心于道道自得，有意向人人转赊。
风触好花文锦落，砌横流水玉琴斜。
但令如此还如此，谁羡前程未可涯。
赠舒亦山入越
陈著（宋代）

危世无山林，颓俗无门户。
彼美诗书身，悠然自为趣。
扬扬飞霞佩，清风导前路。
借问欲何之，谓我稽山去。
秦风白去晓，禹穴苍烟暮。
平生礧磈怀，高吟吊千古。
兹行良不恶，欲赠无他语。
如逢梅市仙，试与谋出处。
淳熙十三年六月中使奉承德寿宫命捕金银鱼
胡某（宋代）

千顷山高六十里，上有寒潭清且泚。
神龙久向此中蟠，作霖肯为苍生起。
群鱼从之时浮枕，噞喁光彩岁月深。
自然形质异凡鬣，或如美玉或如金。
或青或红或间色，纵使丹青模不得。
几年潜伏少人知，一旦声名动京国。
插家太平端好奇，麟欲效瑞凤欲仪。
白不银瓮争走献，岂得汝辈藏洿池。
深山大泽多遗宝，纡馀旧荦皆娟好。
愿移纲罟聊一施，崭然头角趋明时。
和国子柳博士喜晴见赠
王禹偁（宋代）

霖霪为害正忧农，昨日阴云散碧空。
泼刺退滩鱼失水，啁啾高碧鸟知风。
洗开霁月婵娟色，放出秋花菡萏红。
劳寄新诗曲相贺，由来灾异系三公。
失调名
佚名（宋代）

倾城颜色。
次韵深父送行
赵蕃（宋代）

吾行殊坎坷，此地极淹留。
少欲破万卷，老惟思一邱。
谩言诗作崇，长愧食为谋。
穮蔉君其务，农良乃有秋。
林沧洲下第赴荆门
郑善夫（明代）

怜君不得意，归鬓忽成丝。更下荆门棹，还闻巫峡悲。

礼严徐孺榻，义重象山祠。应念投竿客，终为帝者师。
次韵宁徽言学士立春六绝 其五
张扩（宋代）

丽句从君笔底翻，旁观但合把降幡。承明何日供春帖，字字堪回玉色温。
乌栖曲拟张司业
谢翱（宋代）

吴宫草深四五月，破楚门开乌啼歇。美人军装多在船，归来把啼堕啼弦。

越罗如粟越王献，宫中养蚕不作线。辘轳出屋井水浅，栀树花萎子如茧。

乌栖乌啼宫烛秋，越女入宫吴女愁。
乙上人郡请住鹅湖不往
韩淲（宋代）

为人不为人，众圣已推出。稻麻竹苇蔗，处处祗教律。

伟哉棒喝边，密中之秘密。拈花既成果，如云而见日。

鹅湖大义禅，法身尚岩室。唤回钟鼓醒，都在一楖栗。

我今非劝请，亦岂弄吟笔。稽首大德尊，身口意无逸。
咏史二首 其二
沈钦圻（清代）

君臣鱼水合，半壁且游嬉。殿上黄幡绰，宫中郭顺时。

还须求故剑，慎勿剪连枝。野老瞻乌意，茫然空尔思。
已而复取古梅一枝映带瓶中转益妍美 其一
文徵明（明代）

汉皋委佩碧琳琅，更着琼枝玉雪香。大似孤山贫处士，寒泉配食水仙王。
偈颂二十一首
释普宁（宋代）

檀那梦见大栋梁，高僧罗汉满云堂，
慷慨重新铺盖就，比之兜率更尤强。
衲子办道耐长久，成佛作祖法中王。
下等愚迷无正念，鎔铜灌口卧铁床。
僧游台雁
释智愚（宋代）

音旨双消不可闻，卷衣南去与谁论。
龙湫水涩石桥滑，得路应敲尊者门。
抛球乐·年少王孙有俊才
冯延巳（五代）

年少王孙有俊才，
登高欢醉夜忘回。
歌阑赏尽珊瑚树，
情厚重斟琥珀杯。
但愿千千岁，
金菊年年秋解开。
送唐介南迁五首
谢景初（宋代）

木秀风所折，膏明自煎然。
折固理之必，明性其可迁。
趋人向各异，公议日月悬。
开言死不测，喑噤贵且年。
题三会寺苍颉造字台
岑参（唐代）

野寺荒台晚，寒天古木悲。空阶有鸟迹，犹似造书时。
谪仙 其二
徐积（宋代）

自脱霓裳辞玉关，玉符金字谪人閒。人閒虽与烟霞隔，醉梦吟魂自往还。
恭挽神宗皇帝二首 其二
毕仲游（宋代）

北极回天象，西陵法帝居。松门黄道直，帐殿紫宸虚。

宴罢千秋节，哀缠六尺舆。御诗兼手诏，新见睿思书。
福州道中
孙致弥（清代）

指点三山近，轻云护翠微。晓烟榕叶暗，春雨蔗田肥。

野女修棕笠，溪人浣氎衣。啼鹃苦竹里，争道不如归。
赠三楚何天目先生
梁宪（明代）

白发一身孤，飘零傍海隅。梦犹哀血诏，语不及妻孥。

素食非缘佛，忘形养故吾。有时泪暗洒，长恐旧恩辜。
舟中月明夜闻笛
于鹄（唐代）

浦里移舟候信风，芦花漠漠夜江空。

更深何处人吹笛，疑是孤吟寒水中。
积金峰
王弘诲（明代）

晨登积金峰，细话秦时事。积金亦何为，欲厌东南气。

王气故不改，祖龙今安在。惟有峰顶云，迢迢若相待。
盐亭登高山庙
程公许（宋代）

晓驰光禄坂，暑憩盐亭县。嵯峨山叠云，窈窕溪横练。

长怜少陵叟，浪走天涯遍。耿然忧国心，甘作忍饥面。

世难今略平，军行余后殿。凭高慨往哲，欲去有馀恋。
东归留别幕中同舍
孙应时（宋代）

大蓬有奇气，人物见李侯。
迥然谢凡质，霜鹘摩清秋。
诏书相续来，去去蹑瀛洲。
汲直在汉庭，可寝淮南谋。
送徐景大
叶适（宋代）

桃湖避秦之远孙，绕湖桃叶遮桃根。
父子声名动场屋，绿衫手桃桃花村。
相随入南访灵迹，九日山重海深碧。
韩公文高大册印，秦系诗清小砖刻。
我已衰残书不成，有语安能为重轻。
子今自出琼瑰句，南伯南侯倒屐迎。
六悔铭
寇准（宋代）

官行私曲，失时悔。
富不俭用，贫时悔。
艺不少学，过时悔。
见事不学，用时悔。
醉发狂言，醒时悔。
安不将息，病时悔。
答杨春晖都中见忆兼柬春田竹浯笛楼云桥白桥麓西诸子
严如熤（清代）

陇首茫茫望朔云，一天梅雨镇怀君。都亭叱驭今三载，井络连营尚六军。

大将鹰扬歌破阵，故人鸿爪怅离群。岳云河树层层隔，剪烛何缘话夜分。
题画山矾
熊梦祥（元代）

傍路依山到处生，只因樵牧惯相轻。若教尘俗如桃李，未必梅花肯作兄。
平望蚊子二十六韵
吴融（唐代）

天下有蚊子，候夜噆人肤。平望有蚊子，白昼来相屠。

不避风与雨，群飞出菰蒲。扰扰蔽天黑，雷然随舳舻。

利嘴入人肉，微形红且濡。振蓬亦不惧，至死贪膏腴。

舟人敢停棹，陆者亦疾趋。南北百馀里，畏之如虎貙。

噫嘻天地间，万物各有殊。阳者阳为伍，阴者阴为徒。

蚊蚋是阴物，夜从喧墙隅。如何正曦赫，吞噬当通衢。

人筋为尔断，人力为尔枯。衣巾秽且甚，盘馔腥有馀。

岂是阳德衰，不能使消除。岂是有主者，此乡宜毒荼。

吾闻蛇能螫，避之则无虞。吾闻虿有毒，见之可疾驱。

唯是此蚊子，逢人皆病诸。江南夏景好，水木多萧疏。

此中震泽路，风月弥清虚。前后几来往，襟怀曾未舒。

朝既蒙襞积，夜仍跧蘧蒢.虽然好吟啸，其奈难踟蹰。

人生有不便，天意当何如。谁能假羽翼，直上言红炉。
送冯谏议赴河北宣慰
武元衡（唐代）

汉代衣冠盛，尧年雨露多。恩荣辞紫禁，冰雪渡黄河。

待诏孤城启，宣风万岁和。今宵燕分野，应见使星过。
赵氏废园
释行海（宋代）

笙歌无复醉南楼，燕雀凄凉草木秋。
记得小时来扑蝶，几枝摘尽好花头。
和钝庵见留 其一
释慧空（宋代）

我来临汝问黄龙，君已空中定鸟踪。从此和君不唧𠺕，至令同饭五华峰。
和慎思秋日同文馆诗
蔡肇（宋代）

匝合青云幕，纵横白羽场。
谁矜率尔对，吾念斐然章。
名淡隃糜榜，衣飘月窟香。
春风马路疾，鞭帽散平康。
适越留别谯县张主薄申屠少府①
孟浩然（唐代）

朝乘汴河流，夕次谯县界。

幸值西风吹，得与故人会。

君学梅福隐，余从伯鸾迈。

别后能相思，浮云在吴会。
醉落魄
周必大（宋代）

才高句杰。飞黄却应鸾和节。新词聊卷波澜阔。泉玉淙＿，犹不比清切。

相逢未稳愁相别。南园烟草南楼月。阳关西出重吹彻。垂柳新栽，宁忍便攀折。|<明可新创南园。>|
雁灵妙方 本名双雁儿谨继重阳师父韵
马钰（金朝）

幸遇风仙别东州。无萦系，纵云游。得真欢乐恣情讴。

这尘缘，一旦休。

仿效田单用火牛。驾金木，倒颠流。大丹光显不持修。

在迷津，作渡丹。
怀庐岳旧隐
杜荀鹤（唐代）

一别三年长在梦，梦中时蹑石棱层。泉声入夜方堪听，

山色逢秋始好登。岩鹿惯随锄药叟，溪鸥不怕洗苔僧。

人间有许多般事，求要身闲直未能。
哭少游学士 其二
释道潜（宋代）

念子少年日，豪气吞九州。读书知穾奥，游刃无全牛。

当时所献策，考致第一流。论高追贾谊，气胜凌马周。

胜理非空文，灼可资庙谋。危根易摇动，谓子不好脩。

呜呼一齐人，柰彼众楚咻。孔门馀四科，士岂一律求。

区区事屠钓，崛起为公侯。数奇信有命，君亦忘怨尤。

平生所著书，字字铿琳球。子道决不泯，千载传芳猷。
题陶锹二贤祠
王奕（元代）

丰碑大字极誉扬，并祀渊明与锹梁。
宇宙事皆吾己分，君臣义亦本天常。
休官彭泽当存晋，取日虞渊合为唐。
自是后人无远识，不知遗臭与流芳。
东坡祠堂
范成大（宋代）

化原坊里尚黉堂，闻道苏仙有奉尝。
想见当年行乐处，牙旗铁马照金章。
晚归福严寺
释德洪（宋代）

浅抹浓堆翠却烟，老松无数更苍然。石梯又入千峰去，时见楼台夕照边。
金陵杂兴二百首
苏泂（宋代）

幽草沿阶翠织成，初荷经雨碎珠生。
藕丝道服松毛扇，独自花间趁鹿行。
游春八咏 其三 娇莺唤友
欧阳澈（宋代）

轻烟漠漠笼芳树，上有黄鹂调巧语。分明唤友度柔情，似对东风欲掀舞。

嗟哉彼鸟非英灵，犹能求友鸣嘤嘤。光初隙末轻薄子，洗耳何妨听此声。
五月连雨答子朋
郑孝胥（清代）

雨晦风昏断来往，窗竹孤鸣映书幌。压瓦宵惊钟阜移，开门晓看河流广。

寂寂栾城话对床，平生听雨爱虚堂。年来顾五空相念，短发青衫滞建康。
羚头峡与子翼小酌
林光（明代）

罗列波光数百峰，一樽何惜与君同。江流恰共诗情远，山色何如酒兴浓。

习习和风吹短鬓，萧萧凉雨洒孤蓬。寻常一笑非人世，疑是星河有路通。
阅战国策有感而言十首 其七 南文子忧马璧
郭之奇（明代）

不察无功赏，安知有意谋。群臣皆贺日，文子独深忧。
张监税写真求赞
释正觉（宋代）

幽讨厥初，湛存若虚。
体明无尽，气清有余。
太行之雪压屋，黄河之冰载车。
豹雾变文之虎，龙雷烧尾之鱼。
风烟濡腻，草木光舒。
根根尘尘了了，法法念念如如。
舂坊行者得衣钵，可信心传不在书。
酬李秀才
王炎（宋代）

系马松根倦欲休，入门解逅得诗流。
暑天客里难行路，莫雨山间便觉秋。
共对青灯谭世事，惜无斗酒破牢愁。
黄花可摘吾当返，肯过桃溪一醉不。
次韵李忱承议所惠诗
李复（宋代）

人生飘荡若浮云，邂逅乘风忽聚群。
嗟我淹留今倦宦，喜君倾倒细论文。
扬舲觉海宗提印，授钺诗坛勇冠军。
荒学漫劳无所得，鼻端聊假一挥斤。
宿吉祥寺寄庐山隐者
杨衡（唐代）

风鸣云外钟，鹤宿千年松。相思杳不见，月出山重重。
将至韶州沿江一带石壁奇甚
江之纪（清代）

海风翻云半空黑，大鹏南游堕双翮。千年老蠃横九亩，蹲岸怒与蛟龙敌。

不然定是贯月查，牛渚撑回舣山侧。舟人指点初不信，世间那有此奇石。

惟奇故险险故妙，突兀纵横累千百。若使生当江浙间，肯数太湖与灵壁。

可怜弃置天南头，猿鸟惊疑人不识。
树上乌（癸卯）
元稹（唐代）

树上乌，洲中有树巢若铺。百巢一树知几乌，

一乌不下三四雏，雏又生雏知几雏。老乌未死雏已乌，

散向人间何处无。攫麑啄卵方可食，男女群强最多力。

灵蛇万古唯一珠，岂可抨弹千万亿。

吾不会天教尔辈多子孙，告诉天公天不言。
登蜀阜
钱时（宋代）

竹迳阴阴曲透墙，岩花相倚弄秋光。
颓檐坏砌无人到，不废西风满院香。
因延卿寄秦尧臣 其一
范当世（清代）

肝膈烦忧不可名，晓来河上泥人行。数诗聊付江关去，万里如人草木声。

海内思君存畏友，田间齿我愧书生。秦淮一醉无相问，抚景难言别后情。
遣兴十首 其十
元稹（唐代）

河清谅嘉瑞，吾帝真圣人。时哉不我梦，此时为废民。

光阴本跳踯，功业劳苦辛。一到江陵郡，三年成去尘。
句
秦观（宋代）

高邮西北多巨湖，累累相贯如连珠。
寄鸬鹚源方允迪江子我
朱翌（宋代）

世间豺虎正争岐，隐去可妨九曲迷。
怀人梦到北山北，卜邻意曲西枝西。
麦云已有饱气象，梅雨又烦诗品题。
他日篮舆入源去，尚期趺坐对青藜。
和姜总管食菜羹 其一
虞俦（宋代）

筠筒吹火鼎烹油，小摘朝来露已浮。烂煮香粳供玉糁，更须春味荐猫头。
沈安齐草庵号常牧
释慧性（宋代）

尚堕功勋不自由，还同死水卧泥牛。何如阔进竿头步，撒手悬崖万仞头。
病中 其四
郑文康（明代）

三子虽豚犬，相看抵万金。父书期尽读，母线要关心。

靖节留诗久，徐卿种德深。二公歌咏在，一夜一长吟。
戏作切语竹诗
苏轼（宋代）

隐约安幽奥，萧骚雪薮西。
交加工结构，茂密渺冥迷。
引叶油云远，攒丛聚族齐。
奔鞭迸壁背，脱箨吐天梯。
烟筱散孙息，高竿拱桷枅。
漏兰零露落，庭度独蜩啼。
扫洗修纤笋，窥看诘曲溪。
玲珑绿醽醴，邂逅盍闲携。
太后阁六首 其四
韩维（宋代）

金花镂胜随春燕，綵仗萦丝逐土牛。迎得韶华入中禁，和风次第遍神州。
丽春花
潘柽（宋代）

梁苑花销去，黄台果自薰。
不同莺子粟，别是石榴裙。
婀娜才胜掌，参差莫梦云。
王郎寻水竹，驻履几殷勤。
香奁八咏 其四 黛眉颦翠
钱抠（元代）

闷拽罗裙下玉除，小桃花下立踟蹰。几分春色伤心处，一点梅酸溅齿初。

山蹙空青浑欲暝，柳缄寒绿未全舒。龙沙北睇三千里，倚遍阑干思有馀。
皇后阁五首 其五
韩维（宋代）

葭灰已逐阳和动，绣缕初随日景加。欲助君王修俭德，不将宫样织新花。
拜疏 其三
陈邦彦（明代）

削奏累累字曰书，中官移椟入公车。能添九鼎江瑶柱，犹愧三言海大鱼。

时誉漫誇通国体，壮游因得觐宸居。天戈蚤遣平卢愧，泽畔羊裘恣所如。
郑深道饯曾宏甫台州之行见招风雨不能度溪桥作此赠宏甫
曾几（宋代）

一觞相属费招呼，况复吾宗揽辔初。春雨春风俱作恶，溪南溪北顿成疏。

刻残红蜡君哦句，挑尽青灯我读书。细故乖违犹似此，功名不必问何如。
春日田家三首
黄大受（宋代）

凛寒陵熙春，谁为御其侮。
酸风吹积雪，浓云洒飞雨。
农夫荷耒吹，俶载耕斥齿。
为其有身累，宁免自辛苦。
妻儿送中饭，冻凌强俗吐。
晚归极困倦，倒睡带泥土。
朝来天光开，红紫新媚妩。
南园踏青人，日暮犹歌舞。
苏武慢·寒夜闻角
况周颐（清代）

愁入云遥，寒禁霜重，红烛泪深人倦。情高转抑，思往难回，凄咽人成清变。风际断时，迢递天涯，但闻更点。枉教人回首，少年丝竹，玉容歌管。凭作出、百绪凄凉，凄凉惟有，花冷月闲庭院。珠帘绣幕，可有人听？听也可曾肠断？除却塞鸿，遮莫城乌，替人惊惯。料南枝明月，应减红香一半。
杭州回舫
白居易（唐代）

自别钱塘山水后，不多饮酒懒吟诗。
欲将此意凭回棹，报与西湖风月知。
玉真张观主下小女冠阿容
白居易（唐代）

绰约小天仙，生来十六年。姑山半峰雪，瑶水一枝莲。

晚院花留立，春窗月伴眠。回眸虽欲语，阿母在傍边。
颂古二十五首
释崇岳（宋代）

大梅梅子熟，庞老已先知。
正眼验深要，相逢拍手归。
旧庐毁於乱十年矣吾老他寓每不能再葺戊子
艾性夫（元代）

旧址相传五世昌，寒芜忍堕十年荒。
老吾衰落空怀土，幸汝辛勤自肯堂。
袖里莫忘无恤简，墙头犹有孔明桑。
地灵旧日钟文气，且要拊持此脉长。
少玄瀑泉二将军母七帙褒封太夫人寿言
王世贞（明代）

鱼轩容与夸王国，凤诏联翩出帝州。太母别封加紫绶，将军新第枕丹丘。

称觞珠履三千客，绕膝斑衣十九侯。共晓含饴今日乐，不知丸胆向时愁。
春夜大雪骑过明卿邸中
欧大任（明代）

山阴吾兴剧，一骑偶冲寒。栖凤银成阙，游龙玉作鞍。

云中妆树出，空里散花残。为爱阳春曲，来同郢客看。
和君实端明洛阳看花
邵雍（宋代）

洛阳交友皆奇杰，递赏名园只似家。
却笑孟郊穷不惯，一日看尽长安花。
赠禅僧二首 其一
赵抃（宋代）

云意乘秋任往还，泉音终日自潺潺。师心正与云泉契，不称城居祗称山。
泊召伯埭
汪藻（宋代）

孤舟渺无根，夜历数村雨。今朝乱晴景，水镜写霜树。

哀鸿念群声，正到客愁处。男儿有怀抱，何事亦关汝。

苍烟接牛斗，惝恍迷归路。明发问吾侬，乘流去复住。
玉楼春
晏几道（宋代）

离鸾照罢尘生镜。几点吴霜侵绿鬓。琵琶弦上语无凭，豆蔻梢头春有信。

相思拚损朱颜尽。天若多情终欲问。雪窗休记夜来寒，桂酒已消人去恨。
五君咏 其五
王东槐（清代）

屯田物无竞，不见嗔喜颜。汪汪千顷波，流注胸臆间。

情矜有窘步，意旷得境间。何如通与介，惟取性所安。
无题三首
陈造（宋代）

薄宦受风梗，还家归岫云。
行人与乔木，老色竟平分。
末路惭周朴，穷交有墨君。
看渠绶若若，千骑诧乡枌。
传是楼记
汪琬（清代）

昆山徐健庵先生，筑楼于所居之后，凡七楹。间命工斫木为橱，贮书若干万卷，区为经史子集四种。经则传注义疏之书附焉，史则日录、家乘、山经、野史之书附焉，子则附以卜筮、医药之书，集则附以乐府、诗余之书。凡为橱者七十有二，部居类汇，各以其次，素标缃帙，启钥灿然。于是先生召诸子登斯楼而诏之曰：“吾何以传女曹哉？吾徐先世，故以清白起家，吾耳目濡染旧矣。盖尝慨夫为人之父祖者，每欲传其土田货财，而子孙未必能世富也；欲传其金玉珍玩、鼎彝尊斝之物，而又未必能世宝也；欲传其园池台榭、舞歌舆马之具，而又未必能世享其娱乐也。吾方以此为鉴，然则吾何以传女曹哉？”因指书而欣然笑曰：“所传者惟是矣！”遂名其楼为“传是”，而问记于琬。琬衰病不及为，则先生屡书督之，最后复于先生曰：

“甚矣，书之多厄也！由汉氏以来，人主往往重官赏以购之，其下名公贵卿，又往往厚金帛以易之；或亲操翰墨，及分命笔吏以缮录之。然且裒聚未几，而辄至于散佚，以是知藏书之难也。琬顾谓藏之之难不若守之之难，守之之难不若读之之难，尤不若躬体而心得之之难。是故藏而勿守，犹勿藏也；守而弗读，犹勿守也。夫既已读之矣，而或口与躬违，心与迹忤，采其华而忘其实，是则呻占记诵之学所为哗众而窃名者也，与弗读奚以异哉？”

“古之善读书者，始乎博，终乎约。博之而非夸多斗靡也，约之而非保残安陋也。善读书者，根柢于性命而究极于事功，沿流以溯源，无不探也；明体以适用，无不达也。尊所闻，行所知，非善读书者而能如是乎？”

“今健庵先生既出其所得于书者，上为天子之所器重，次为中朝士大夫之所矜式，藉是以润色大业，对扬休命，有余矣。而又推之以训敕其子姓，俾后先跻巍科、取膴仕，翕然有名于当世，琬然后喟焉太息，以为读书之益弘矣哉！循是道也，虽传诸子孙世世，何不可之有？”

“若琬则无以与于此矣。居平质驽才下，患于有书而不能读。延及暮年，则又跧伏穷山僻壤之中，耳目固陋，旧学消亡，盖本不足以记斯楼。不得已勉承先生之命，姑为一言复之，先生亦恕其老悖否耶？”
秋望二首
刘克庄（宋代）

暮色苍然上野台，废塘尚有数荷开。
望中爱杀城南柳，只怕霜风一夜来。
上宋使君
贯休（唐代）

折桂文如锦，分忧力若春。位高空倚命，诗妙古无人。

有感禾争熟，无私吏尽贫。野人如有幸，应得见陶钧。
读文丞相宋瑞诗
连文凤（宋代）

宰相临危不辱身，晋周惟有两忠臣。
国亡分载身方死，今古更无第二人。
奉使契丹二十八首 赠知雄州王崇拯二首
苏辙（宋代）

赵北燕南古战场，何年千里作方塘。
烟波坐觉胡尘远，皮币遥知国计长。
胜处旧闻荷覆水，此行犹及蟹经霜。
使君约我南来饮，人日河桥柳正黄。
〈生辰使例以人日还至雄州。
城里都无一寸闲，城头野水四汗漫。
与君但对湖光饮，久病偏须酒令宽。
何氏沟塍布棋局，李君智略走珠盘，应存父老犹能说，有意功名未必难。
偈颂六十五首 其三十八
释普济（宋代）

老黄龙颔下明珠，胜首座悬空扑碎。黄檗山吐雾兴云，遍地走南山鳖鼻。
病中得余灵承书
多炡（明代）

少别愁怀积，微躯朔气侵。
疟来君子病，书展故人心。
慰藉烹双鲤，支持戏五禽。
山中如见月，疑策素车临。